- Jeg bliver helt ked af det indeni. For når jeg hører piger forsvare et mandligt kvindesyn, tænker jeg 'hold op, hvor sidder det dybt i ens arv og miljø'.

Sådan siger forfatter og debattør Geeti Amiri, efter hun i efteråret var ude på sin gamle folkeskole for at snakke med eleverne om social kontrol.

Flere af pigerne udtrykker nemlig, at en ”god” pige ikke har kærester og ikke går til fester. Det er nemlig ”haram”, og får man for meget haram kan man ryge i helvede, siger en af pigerne.

Læs også : Selvbiografi om tæsk og svigt gjorde ondt på Geeti Amiris familie

Geeti Amiri har selv oplevet, at hendes bror forsøgte at begrænse hende ved at give hende tæsk, når hun opførte sig for ”dansk” i hans øjne.

P1 DOKUMENTAREN ”ZAKIAS DATTER” Geeti Amiri udgav for nyligt en selvbiografisk bog om en opvækst med tæsk og social kontrol i et socialt belastet boligområde i København. P1 Dokumentar fulgte Geeti Amiri i månederne op til, under og efter udgivelsen, blandt andet da hun besøgte familiemedlemmerne for at tale med dem om de barske passager i bogen. Hør første afsnit i serien her.

Volden begyndte for alvor, da hun gik i 8.-9. klasse, og det skete fx, når hun gik til fest, talte med drenge eller gik i tøj, som han syntes var for udfordrende. Det fortæller hun om i P1 dokumentaren ”Zakias datter”.

Søstre eller kusiner truer med at sladre

Og det er desværre ikke noget særsyn, at også pigerne giver udtryk for, hvad der er ”haram” og hvad der skal til for at være en ”god” pige. Faktisk oplever Amager Fælled skole, at det især er pigerne, der sætter pigerne på plads – og ikke så meget forældre eller ældre mandlige slægtninge, som fx en storebror.

For pigerne ser, hvad hinanden laver på de sociale medier, hvor forældre og brødre ikke kan se, hvad der foregår, fortæller Maike Raahauge, der er faglig pædagogisk leder på Amager Fælled skole.

- Det er ikke nødvendigvis mandlige slægtninge, det kan ligeså godt være søstre eller kusiner, fordi de bevæger sig en social verden, hvor de ikke er under opsyn på samme måde. Når de så kommer i konflikter med hinanden, så bliver der også truet med at afsløre, hvad der er foregået.

En emoji kan være for flirtende

Noget af det, der kan give en pige problemer, er, hvis hun fx kommer til at sætte en lidt for flirtende emoji i en samtale med en dreng, fortæller Maike Raahauge.

Det er sådan noget, som lige pludselig kan eksplodere meget, meget hurtigt, uden vi egentlig er involveret i det. Maike raahauge

En anden pige, som måske ikke selv tør bryde reglen om ikke at flirte, kan så beskylde hende for at flirte og true med at fortælle det til forældrene.

- Det er sådan noget, som lige pludselig kan eksplodere meget, meget hurtigt, uden vi egentlig er involveret i det. For én ting er de ting, der sker i undervisningssituationen, men lige netop det her er jo kendetegnet ved, at det sker i det, vi kalder korridorerne mellem timerne og frikvartererne og deres fritid, siger Maike Raahauge.

Omklædning i idræt ikke længere problem

Hvor der tidligere var problemer med, at pigerne ikke ville gå i bad efter idræt eller ikke måtte komme med på lejrskole, så er de problemer i dag trængt i baggrunden af de ting, der foregår på de sociale medier, og som skolen ikke har samme mulighed for at blande sig i, siger Maike Raahauge.

Det er jo et problem uanset hvilke etnicitet, du har, hvis du ikke har mulighed for fri udfoldelse i dit liv. maike raahauge

Derfor prøver skolen allerede fra 5. klasse at lave workshops med eleverne – og andre med forældrene - om livet på de sociale medier og om sociale grænser og om, hvem det er, der bestemmer over deres liv.

- Det er jo et problem uanset hvilke etnicitet, du har, hvis du ikke har mulighed for fri udfoldelse i dit liv. Og det er jo lige netop det, normer og social kontrol gør, de går ind og regulerer på en måde, der overskrider almindelig opførsel, siger hun.

Geeti Amiris blå bog